SL Uradni list Evropske unije C 422/51

POROČILO

o zaključnem računu Skupnega podjetja za gorivne celice in vodik za proračunsko leto 2014 z odgovorom Skupnega podjetja

(2015/C 422/06)

KAZALO

Odstavek Stran Uvod 1-4 52 Informacije v podkrepitev izjave o zanesljivosti 5 52 Izjava o zanesljivosti 6-13 53 Mnenje o zanesljivosti računovodskih izkazov 11 54 Mnenje o zakonitosti in pravilnosti z izkazi povezanih transakcij 12 54 Pripombe o upravljanju proračuna in finančnem poslovodenju 14-18 54 Izvrševanje proračuna 14-15 54 Razpisi za zbiranje predlogov 16-17 54 Večletno financiranje 18 54 Druge zadeve 19-22 55 Pravni okvir 19 55 Funkcija notranje revizije in Služba Komisije za notranjo revizijo 20-21 55 Računovodja 22 55 Spremljanje upoštevanja pripomb iz prejšnjih let 23-26 55 Spremljanje rezultatov raziskovalnih projektov in poročanje o njih 23-24 55 Navzkrižja interesov 25 56 Drugo vmesno vrednotenje, ki ga je opravila Komisija 26 56

UVOD

1. Skupno podjetje za gorivne celice in vodik (v nadaljnjem besedilu: Skupno podjetje za GCV) s sedežem v Bruslju je bilo ustanovljeno maja 2008 (1) za obdobje do 31. decembra 2017. Finančno avtonomno je postalo 15. novembra 2010. Svet je maja 2014 (2) razveljavil prvotno uredbo in podaljšal življenjsko dobo skupnega podjetja, ki se zdaj imenuje „Skupno podjetje za gorivne celice in vodik 2“ (Skupno podjetje za GCV 2) (3), v okviru okvirnega programa za raziskave in inovacije Obzorje 2020 (4) za obdobje do 31. decembra 2024.

2. Cilji Skupnega podjetja za GCV vključujejo podpiranje raziskav, tehnološkega razvoja in predstavitvenih dejavnosti v državah članicah in državah, pridruženih Sedmemu okvirnemu programu (5), v sodelovanju z gospodarskimi in raziskovalnimi organizacijami, da bi se osredotočili na razvoj tržnih aplikacij ter tako pospešili dodatna prizadevanja gospodarstva za hitro uveljavljanje tehnologij gorivnih celic in vodika. V okviru programa Obzorje 2020 je cilj Skupnega podjetja za GCV 2 prispevati k uresničevanju družbenih izzivov „zanesljiva, čista in učinkovita energija“ ter „pameten, zelen in integriran promet“ ter ciljev skupne tehnološke pobude za gorivne celice in vodik z razvojem močnega, trajnostnega in svetovno konkurenčnega sektorja gorivnih celic in vodika v Uniji (6).

3. Člani skupnega podjetja so Evropska unija, ki jo zastopa Komisija, industrijsko združenje New Energy World Industry Grouping (NEW-IG) in raziskovalno združenje New European Research Grouping on Fuel Cells and Hydrogen (N.ERGHY).

4. Najvišji prispevek EU k Skupnemu podjetju za GCV za pokrivanje tekočih stroškov in raziskovalnih dejavnosti je 470 milijonov EUR, ki se nakažejo iz proračuna Sedmega okvirnega programa (pri čemer se sme za upravne stroške nameniti največ 20 milijonov EUR). Najvišji prispevek EU Skupnemu podjetju za GCV 2 za pokrivanje upravnih in operativnih stroškov je 665 milijonov EUR, ki se nakažejo iz proračuna programa Obzorje 2020 (pri čemer upravni stroški ne smejo preseči 19 milijonov EUR (7)). Od industrijskega in raziskovalnega združenja se pričakuje, da bosta prispevali 50 % upravnih stroškov, poleg tega pa bi morali k programu prispevati s stvarnimi prispevki (8) za projekte, ki jih financira Skupno podjetje za GCV 2, in s stvarnimi prispevki za dodatne dejavnosti (9) izven delovnega načrta Skupnega podjetja za GCV 2, s čimer bi prispevali k doseganju ciljev skupne tehnološke pobude za GCV.

INFORMACIJE V PODKREPITEV IZJAVE O ZANESLJIVOSTI

5. Revizijski pristop Sodišča vključuje analitične revizijske postopke, preizkušanje transakcij na ravni Skupnega podjetja in oceno ključnih kontrol nadzornih in kontrolnih sistemov. Dopolnjujejo jih dokazi, pridobljeni z delom drugih revizorjev (kadar je smiselno) in analizo poslovodskih predstavitev.

IZJAVA O ZANESLJIVOSTI 6. Sodišče je v skladu z določbami člena 287 Pogodbe o delovanju Evropske unije (PDEU) revidiralo: (a) zaključni račun Skupnega podjetja za gorivne celice in vodik, ki ga sestavljajo računovodski izkazi (10) in poročila o izvrševanju proračuna (11) za proračunsko leto, ki se je končalo 31. decembra 2014, ter (b) zakonitost in pravilnost transakcij, povezanih s temi izkazi. Odgovornost poslovodstva 7. V skladu s členoma 16 in 22 Delegirane uredbe Komisije (EU) št. 110/2014 (12) je poslovodstvo odgovorno za pripravo in pošteno predstavitev zaključnega računa Skupnega podjetja ter za zakonitost in pravilnost z izkazi povezanih transakcij: (a) naloge poslovodstva v zvezi z zaključnim računom Skupnega podjetja vključujejo zasnovo, izvajanje in vzdrževanje sistema notranje kontrole, ki se uporablja za pripravo in pošteno predstavitev računovodskih izkazov brez pomembno napačne navedbe zaradi goljufije ali napake, izbiro in uporabo ustreznih računovodskih usmeritev na podlagi računovodskih pravil, ki jih je sprejel računovodja Komisije (13), in pripravo okoliščinam primernih računovodskih ocen. Direktor odobri zaključni račun Skupnega podjetja, potem ko ga računovodja Skupnega podjetja pripravi na podlagi vseh razpoložljivih informacij in napiše pojasnilo, priloženo računovodskim izkazom, v katerem med drugim izjavlja, da je pridobil razumno zagotovilo, da so informacije v vseh pomembnih pogledih resničen in pošten prikaz finančnega položaja Skupnega podjetja; (b) naloge poslovodstva v zvezi z zakonitostjo in pravilnostjo transakcij, povezanih z računovodskimi izkazi, in skladnostjo z načelom dobrega finančnega poslovodenja vključujejo zasnovo, izvajanje in vzdrževanje uspešnega in učinkovitega sistema notranje kontrole, ki zajema ustrezen nadzor in primerne ukrepe za preprečevanje nepravilnosti in goljufij ter po potrebi sodne postopke za izterjavo nepravilno plačanih ali porabljenih sredstev. Revizorjeva odgovornost 8. Sodišče je odgovorno, da na podlagi svoje revizije Evropskemu parlamentu in Svetu predloži izjavo o zanesljivosti letnih računovodskih izkazov ter o zakonitosti in pravilnosti z njimi povezanih transakcij (14). Sodišče izvede revizijo v skladu z mednarodnimi standardi revidiranja in etičnim kodeksom MZRS ter mednarodnimi standardi za vrhovne revizijske institucije INTOSAI. Ti standardi določajo, da mora Sodišče revizijo načrtovati in opraviti tako, da pridobi razumno zagotovilo, da je zaključni račun Skupnega podjetja brez pomembno napačnih navedb in da so z njim povezane transakcije zakonite in pravilne. 9. Revizija zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Postopki so odvisni od revizorjeve presoje, ki temelji na oceni tveganja pomembno napačne navedbe v računovodskih izkazih in pomembne neskladnosti med transakcijami, povezanimi z izkazi, ter zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja revizor upošteva vse notranje kontrole, ki se izvajajo za pripravo in pošteno predstavitev računovodskih izkazov, ter nadzorne in kontrolne sisteme, s katerimi se zagotavljata zakonitost in pravilnost z njimi povezanih transakcij, da se pripravijo okoliščinam primerni revizijski postopki. Med revizijo se tudi ovrednotijo primernost računovodskih usmeritev, sprejemljivost računovodskih ocen in celotna predstavitev računovodskih izkazov. 10. Sodišče meni, da so pridobljeni revizijski dokazi zadostna in ustrezna osnova za njegovo izjavo o zanesljivosti. Mnenje o zanesljivosti računovodskih izkazov 11. Po mnenju Sodišča letni računovodski izkazi Skupnega podjetja v vseh pomembnih pogledih pošteno predstavljajo njegov finančni položaj na dan 31. decembra 2014 ter njegov poslovni izid in denarne tokove za tedaj končano leto v skladu z določbami njegovih finančnih pravil in računovodskih pravil, ki jih je sprejel računovodja Komisije. Mnenje o zakonitosti in pravilnosti z izkazi povezanih transakcij 12. Po mnenju Sodišča so transakcije, povezane z letnimi računovodskimi izkazi za proračunsko leto, ki se je končalo 31. decembra 2014, v vseh pomembnih pogledih zakonite in pravilne.

13. Zaradi naslednjih pripomb mnenji Sodišča nista vprašljivi.

PRIPOMBE O UPRAVLJANJU PRORAČUNA IN FINANČNEM POSLOVODENJU

Izvrševanje proračuna

14. Prvotni in končni proračun za leto 2014, ki ju je sprejel upravni odbor, sta vsebovala odobrena proračunska sredstva, za katera so bile prevzete obveznosti, v višini 100,9 milijona EUR oziroma 112,9 milijona EUR in odobritve plačil v višini 72,1 milijona EUR oziroma 97,5 milijona EUR.

15. Stopnja realizacije odobrenih proračunskih sredstev, za katera so bile prevzete obveznosti, je znašala 99,5 % oz. 96 % (98,9 % leta 2013). Stopnja realizacije odobrenih plačil je znašala 66,3 % oz. 74,5 % (56,7 % leta 2013), kar je posledica odloga plačila zahtevkov za povračilo stroškov projektov, ki je bilo predvideno proti koncu leta 2014, na začetek leta 2015.

Razpisi za zbiranje predlogov

16. 31. decembra 2014 je bilo iz sredstev Sedmega okvirnega programa za Skupno podjetje za GCV financiranih 155 sporazumov o dodelitvi nepovratnih sredstev, sklenjenih po sedmih letnih razpisih, organiziranih v letih od 2008 do 2013. Prvi sporazumi o dodelitvi nepovratnih sredstev v okviru programa Obzorje 2020 bodo podpisani leta 2015.

17. Povprečen čas odobritve in čas do plačila predfinanciranja iz sredstev Sedmega okvirnega programa je znašal 370 dni oz. 14 dni, kar se je pri zadnjem razpisu za nepovratna sredstva v okviru Sedmega okvirnega programa izboljšalo na 280 dni oz. 5 dni.

Večletno financiranje

18. Po razpisih za zbiranje predlogov v okviru Sedmega okvirnega programa, ki so bili organizirani v obdobju 2008–2013, so bili podpisani sporazumi o dodelitvi nepovratnih sredstev v skupni vrednosti 450 milijonov EUR, kar je najvišji mogoč prispevek EU Skupnemu podjetju za raziskovalne dejavnosti.

DRUGE ZADEVE

Pravni okvir

19. Finančna pravila Skupnega podjetja za GCV 2 so bila sprejeta 30. junija 2014 na podlagi vzorčne finančne uredbe za subjekte javno-zasebnega partnerstva (15) in ob upoštevanju zahtev iz Uredbe Sveta (EU) št. 559/2014 o Skupnem podjetju za GCV 2.

Funkcija notranje revizije in Služba Komisije za notranjo revizijo

20. V skladu z delovnim načrtom Službe za notranjo revizijo za Skupno podjetje za GCV za leto 2014 je oddelek za notranjo revizijo Skupnega podjetja za GVC izvedel ponovno revizijo pravic uporabnikov do dostopa v orodjih IT Sedmega okvirnega programa in opravil druge storitve dajanja zagotovila in svetovanja, vključno z oceno ravni stvarnih prispevkov.

21. Leta 2014 Služba Komisije za notranjo revizijo ni revidirala Skupnega podjetja za GCV, izvedla pa je omejen pregled uporabe in razširjanja rezultatov raziskav (16). Pripravljeni in izvedeni so bili akcijski načrti za revizije oddelka za notranjo revizijo Skupnega podjetja za GCV in Službe Komisije za notranjo revizijo za prejšnje proračunsko leto.

Računovodja

22. Upravni odbor Skupnega podjetja za GCV 2 je 15. julija 2014 skladno z možnostjo, ki jo omogočajo finančna pravila Skupnega podjetja za GCV 2, imenoval računovodjo Evropske komisije za računovodjo Skupnega podjetja za GCV 2.

SPREMLJANJE UPOŠTEVANJA PRIPOMB IZ PREJŠNJIH LET

Spremljanje rezultatov raziskovalnih projektov in poročanje o njih

23. Kar se tiče spremljanja rezultatov raziskovalnih projektov in poročanja o njih (17), Skupno podjetje za CGV za vključevanje rezultatov svojih raziskav v skupni sistem za poročanje, ki ga uporablja Komisija, uporablja orodja Evropske komisije in lastna orodja. Zadnje poročilo o spremljanju Sedmega okvirnega programa, ki ga je Komisija objavila marca 2015 (18), prvič vključuje količinske podatke o dejavnostih Skupnega podjetja za GCV (19). V zvezi s kvalitativnimi podatki je Skupno podjetje za GCV od leta 2011 vsako leto pripravilo letno poročilo o pregledu programa (20), s katerim je želelo oceniti dosežke projektov portfelja, ki jih financira Skupno podjetje za GCV, s primerjavo s strateškimi cilji Skupnega podjetja za GCV.

24. V pravnem okviru programa Obzorje 2020 se zahteva posebno spremljanje rezultatov raziskav, ki temelji na kvantitativnih in, kadar je smiselno, kvalitativnih dokazih, vključno z napredkom glede na kazalnike uspešnosti (21). Za izpolnjevanje zahtev programa Obzorje 2020 in boljše prispevanje k razširjanju rezultatov raziskav Sedmega okvirnega programa (zlasti ko se financirani projekti zaključujejo) (22) je treba okrepiti sodelovanje med Skupnim podjetjem za GCV in Komisijo, da se izboljšata poročanje in razširjanje rezultatov raziskav (23).

Navzkrižja interesov

25. Komisija razvija skupno predlogo za skupna podjetja. Dokler ni pripravljena, je v veljavi postopek Skupnega podjetja za GCV.

Drugo vmesno vrednotenje, ki ga je opravila Komisija

26. Na podlagi drugega vmesnega vrednotenja, ki ga je opravila Komisija (24), je upravni odbor 11. novembra 2014 sprejel akcijski načrt za priporočila. Večina priporočil je bila izvedenih (25).

To poročilo je sprejel senat IV, ki ga vodi Milan Martin CVIKL, član Evropskega računskega sodišča, v Luxembourgu na zasedanju 6. oktobra 2015. Za Računsko sodišče Vítor Manuel da SILVA CALDEIRA Predsednik

(1) Uredba Sveta (ES) št. 521/2008 z dne 30. maja 2008 o ustanovitvi Skupnega podjetja za gorivne celice in vodik (UL L 153, 12.6.2008, str. 1), kakor je bila spremenjena z Uredbo Sveta (EU) št. 1183/2011 z dne 14. novembra 2011 (UL L 302, 19.11.2011, str. 3).

(2) Uredba Sveta (EU) št. 559/2014 z dne 6. maja 2014 o Skupnem podjetju za gorivne celice in vodik 2 (UL L 169, 7.6.2014, str. 108).

(3) V tem poročilu se uporablja ime „Skupno podjetje za gorivne celice in vodik“, razen če je treba razlikovati med obema programoma.

(4) Okvirni program za raziskave in inovacije Obzorje 2020, ki je bil sprejet z Uredbo (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) – Obzorje 2020 in razveljavitvi Sklepa št. 1982/2006/ES (UL L 347, 20.12.2013, str. 104), je program za raziskave in inovacije za obdobje 2014–2020 in združuje vse obstoječe financiranje EU za raziskave in inovacije.

(5) Sedmi okvirni program, sprejet s Sklepom št. 1982/2006/ES Evropskega parlamenta in Sveta (UL L 412, 30.12.2006, str. 1), združuje vse pobude EU, povezane z raziskavami, in ima odločilno vlogo pri doseganju ciljev rasti, konkurenčnosti in zaposlovanja. Poleg tega je eden od ključnih stebrov evropskega raziskovalnega prostora.

(6) V Prilogi, ki je predstavljena v informativne namene, so povzete pristojnosti, dejavnosti in razpoložljivi viri Skupnega podjetja.

(7) Upravni stroški Skupnega podjetja za GCV 2 ne smejo preseči 38 milijonov EUR in se krijejo s finančnimi prispevki, ki so vsako leto enakovredno razdeljeni med Unijo in druge člane.

(8) V členu 13(3) Priloge k Uredbi (EU) št. 559/2014 je določeno: „Operativni stroški Skupnega podjetja za GCV 2 se krijejo iz: (a) finančnega prispevka Unije; (b) stvarnih prispevkov subjektov v sestavi članov, ki niso Unija, ali njihovih pridruženih subjektov, ki sodelujejo v posrednih ukrepih, v obliki stroškov, ki nastajajo pri njih pri izvajanju posrednih ukrepov, zmanjšanih za prispevke Skupnega podjetja za GCV 2 in vse druge prispevke Unije za kritje teh stroškov.“

(9) Kot je določeno v členu 4(2)(b) Priloge k Uredbi (EU) št. 559/2014.

(10) Ti zajemajo bilanco stanja in izkaz poslovnega izida, izkaz denarnih tokov, izkaz sprememb čistih sredstev ter povzetek pomembnih računovodskih usmeritev in druga pojasnila.

(11) Ta vsebujejo poročila o izvrševanju proračuna, povzetek proračunskih načel ter druga pojasnila.

(12) UL L 38, 7.2.2014, str. 2.

(13) Računovodska pravila, ki jih je sprejel računovodja Komisije, so izpeljana iz mednarodnih računovodskih standardov za javni sektor (MRSJS), ki jih je izdala Mednarodna zveza računovodskih strokovnjakov, ali, kadar je smiselno, iz mednarodnih računovodskih standardov (MRS)/mednarodnih standardov računovodskega poročanja (MSRP), ki jih je izdal Odbor za mednarodne računovodske standarde.

(14) Člen 47 Uredbe (EU) št. 110/2014.

(15) Uredba (EU) št. 110/2014.

(16) Glej opombo 22.

(17) Odstavki 21 do 23 poročila Sodišča za leto 2013 (UL C 452, 16.12.2014, str. 67).

(18) http://ec.europa.eu/research/evaluations/pdf/archive/fp7_monitoring_reports/7th_fp7_monitoring_report.pdf#view=fit&pagemode=none

(19) V poročilu o spremljanju, ki ga je pripravila Evropska komisija, so te informacije predstavljene v skupnih vrednostih, skupaj z informacijami iz drugih skupnih tehnoloških pobud.

(20) http://www.fch.europa.eu/sites/default/files/FCH-PPR14-17Mar2015-web%20%283%29.pdf

(21) Člen 31 Uredbe (EU) št. 1291/2013 o vzpostavitvi programa Obzorje 2020 in Priloga II (Kazalniki uspešnosti) k Sklepu Sveta 2013/743/EU (UL L 347, 20.12.2013, str. 965) z dne 3. decembra 2013 o vzpostavitvi posebnega programa za izvajanje okvirnega programa za raziskave in inovacije (2014–2020) – Obzorje 2020.

(22) V zvezi s tem je Služba Komisije za notranjo revizijo maja 2014 končala omejen pregled tega, kako Skupno podjetje za GCV uporablja in razširja rezultate raziskav. Sicer priznava, da je Skupno podjetje za GCV uvedlo upravljavski in kontrolni sistem v zvezi s spremljanjem načrtov upravičencev za uporabo in razširjanje rezultatov raziskav, vendar je priporočila, naj Skupno podjetje za GCV izboljša načrt za centralno razširjanje rezultatov raziskav.

(23) Glej Letno poročilo Komisije Evropskemu parlamentu in Svetu o napredku v zvezi z dejavnostmi skupnih podjetij v okviru skupnih tehnoloških pobud (JTI JU) (COM(2013) 935).

(24) Odstavek 26 poročila Sodišča za leto 2013 (UL C 452, 16.12.2014, str. 67).

(25) Zlasti: (a) v Uredbi Sveta (EU) št. 559/2014 o Skupnem podjetju za gorivne celice in vodik 2 so bila upoštevana ključna priporočila v zvezi z vodenjem, načrtovanjem in upravljanjem, ki se učinkovito izvajajo (na primer več sredstev za upravljanje programov in znanja, prenos računovodskih dejavnosti na Komisijo), (b) ključna priporočila v zvezi s spremljanjem tehnologije in podporo politiki so bila izvedena z vzpostavitvijo posebnega orodja TEMONAS za spremljanje napredka tehnologije ter (c) ključna priporočila glede sodelovanja z državami članicami so obravnavana v Uredbi Sveta (EU) št. 559/2014, v kateri je določena razširjena vloga skupine predstavnikov držav.

PRILOGA Skupno podjetje za gorivne celice in vodik (Bruselj) Pristojnosti in dejavnosti Področja pristojnosti Unije, ki izhajajo iz Pogodbe (člena 187 in 188 Pogodbe o delovanju Evropske unije) V Sklepu št. 1982/2006/ES Evropskega parlamenta in Sveta z dne 18. decembra 2006 so predvidena javno-zasebna partnerstva v obliki skupnih tehnoloških pobud, ki bi jih lahko izvajala skupna podjetja v smislu člena 187 PDEU in Uredbe (EU) št. 1291/2013 Evropskega parlamenta in Sveta (v nadaljnjem besedilu: Uredba o programu Obzorje 2020), ki naj bi imela večji učinek na raziskave in inovacije z združevanjem sredstev programa Obzorje 2020 in zasebnega sektorja v okviru javno-zasebnih partnerstev na ključnih področjih, na katerih bi lahko raziskave in inovacije prispevale k širšim ciljem Unije na področju konkurenčnosti, pritegnile zasebne naložbe in pripomogle k reševanju družbenih izzivov. Uredba Sveta (EU) št. 559/2014 z dne 6. maja 2014 o Skupnem podjetju za gorivne celice in vodik 2. Pristojnosti Skupnega podjetja, kakor so opredeljene v Uredbi Sveta (EU) št. 559/2014 Cilji Skupno podjetje za gorivne celice in vodik 2 ima naslednje cilje: (a) prispevati k izvajanju Uredbe (EU) št. 1291/2013 in zlasti izziva „zanesljiva, čista in učinkovita energija“ in izziva „pameten, zelen in integriran promet“ dela III Priloge I k Sklepu 2013/743/EU; (b) prispevati k uresničevanju ciljev skupne tehnološke pobude za gorivne celice in vodik z razvojem močnega, trajnostnega in svetovno konkurenčnega sektorja gorivnih celic in vodika v Uniji. Skupno podjetje za GCV 2 ima cilj, da zlasti: (a) zmanjša proizvodne stroške sistemov gorivnih celic, ki se bodo uporabljali v prometu, ter hkrati podaljša njihovo življenjsko dobo do ravni, ko bodo konkurenčne običajnim tehnologijam; (b) poveča električni izkoristek in trajnost različnih gorivnih celic, ki se uporabljajo za proizvodnjo električne energije, do ravni, ki bodo konkurenčne običajnim tehnologijam, in hkrati zmanjša stroške; (c) poveča energetsko učinkovitost proizvodnje vodika predvsem z elektrolizo vode in obnovljivimi viri in hkrati zmanjša stroške obratovanja in kapitala, tako da bo kombinirani sistem proizvodnje vodika in pretvorbe z uporabo sistema gorivnih celic konkurenčen alternativam proizvodnje električne energije, ki so na voljo na trgu; (d) v velikem obsegu prikaže izvedljivost uporabe vodika pri podpori vključevanju obnovljivih virov energije v energetske sisteme, vključno z njegovo uporabo kot konkurenčnega medija za skladiščenje električne energije, proizvedene iz obnovljivih virov energije; (e) zmanjša uporabo „kritičnih surovin“, opredeljenih na ravni EU, na primer z uporabo virov z nizko vsebnostjo platine ali brez platine in z recikliranjem ali zmanjšanjem uporabe elementov redkih zemelj ali izogibanjem njihovi uporabi. Vodenje, kakor je opredeljeno v Uredbi Sveta (EU) št. 559/2014 Organi Skupnega podjetja za GCV so: 1 – Upravni odbor Upravni odbor je glavni organ odločanja Skupnega podjetja za GCV. 2 – Izvršni direktor Izvršni direktor je pristojen za vsakodnevno vodenje Skupnega podjetja in je njegov zakoniti zastopnik. Odgovarja upravnemu odboru. 3 – Znanstveni odbor Sestavljen je iz največ devetih članov, ki so svetovno priznani strokovnjaki in uravnoteženo zastopajo akademske kroge, industrijo in regulatorne organe. Njegove naloge so: (a) svetovanje o prednostnih znanstvenih nalogah, ki jih je treba obravnavati v letnih načrtih; (b) svetovanje o znanstvenih dosežkih, opisanih v letnem poročilu o dejavnostih. Zunanja svetovalna organa Skupnega podjetja za GCV sta: 4 – Skupina predstavnikov držav za gorivne celice in vodik Sestavljena je iz po enega predstavnika vsake države članice in vsake države, ki se je pridružila programu Obzorje 2020. S skupino predstavnikov držav, ki zlasti preučuje informacije in zagotavlja mnenja, se opravijo posvetovanja o naslednjih zadevah: (a) napredku programa v Skupnem podjetju za GCV 2 in doseganju njegovih ciljev; (b) posodabljanju strateške usmeritve; (c) povezavah s programom Obzorje 2020; (d) letnih delovnih načrtih; (e) sodelovanju MSP. Skupina predstavnikov držav zagotavlja Skupnemu podjetju za GCV 2 tudi informacije in deluje kot vmesnik s podjetjem pri naslednjih zadevah: (a) stanju ustreznih nacionalnih ali regionalnih raziskovalnih in inovacijskih programov ter opredelitvi morebitnih področij sodelovanja, vključno z uvajanjem tehnologij GCV, da bi omogočili medsebojna dopolnjevanja in se izognili prekrivanju; (b) posebnih ukrepih, sprejetih na nacionalni ali regionalni ravni v zvezi s dogodki za razširjanje ugotovitev, specializiranimi tehničnimi delavnicami in dejavnostmi sporočanja. 5 – Forum zainteresiranih strani Forum zainteresiranih strani je pomemben komunikacijski kanal o dejavnostih Skupnega podjetja za GCV in je odprt za vse javne in zasebne zainteresirane strani, mednarodne interesne skupine iz držav članic, pridruženih držav in tretjih držav. Sestane se enkrat na leto. Forum zainteresiranih strani se seznani z dejavnostmi Skupnega podjetja za GCV in povabi k predložitvi pripomb. Notranji in zunanji revizor ter organ za razrešnico Skupnega podjetja za GCV so: 6 – Notranja revizija — Notranji revizor Skupnega podjetja za GCV (tj. oddelek za notranjo revizijo), — Služba Komisije za notranjo revizijo. 7 – Zunanja revizija Evropsko računsko sodišče. 8 – Organ za razrešnico Parlament na priporočilo Sveta. Viri, ki so bili Skupnemu podjetju na voljo v letu 2014 Zaključni račun Skupnega podjetja za GCV za leto 2014 Proračun (odobritve za prevzem obveznosti) 112,0 milijona EUR Število zaposlenih 31. decembra 2014 V načrtu delovnih mest za leto 2014 je predvidenih 26 mest (24 začasnih uslužbencev in 2 pogodbena uslužbenca), od tega je bilo na koncu leta 2014 zasedenih 25 mest. Ti uslužbenci so opravljali operativne naloge (18 uslužbencev v ekvivalentu polnega delovnega časa) in upravne naloge (7 uslužbencev v ekvivalentu polnega delovnega časa). Dejavnosti in storitve, zagotovljene v letu 2014 Glej letno poročilo o dejavnostih Skupnega podjetja za GCV za leto 2014 na http://www.fch.europa.eu/page/documents Vir: Podatki, ki jih je posredovalo Skupno podjetje za GCV.